**Kitöltési útmutató**

a műveleti lap és szállítójegy nyomdai úton történő előállításához szükséges sorszámtartomány igénylésére szolgáló

**Sorszámtartomány igénylőlap nyomtatványhoz**

**Jogszabályi háttér:**

* az erdőről, az erdő védelméről és az erdőgazdálkodásról szóló 2009. évi XXXVII. törvény
* a faanyag kereskedelmi lánc felügyeletével kapcsolatos bejelentés, nyilvántartás és ellenőrzés részletes szabályairól szóló 26/2016. (IV.11.) FM rendelete (továbbiakban: Rendelet)
* a Nemzeti Élelmiszer-biztonsági Hivatalról szóló 22/2012. (II.29.) Korm. rendelet 12. §

**Általános tájékoztató:**

A Rendelet 11. §-ban foglaltak szerint a műveleti lapot és a szállítójegy nyomtatványt (a továbbiakban együtt: nyomtatvány) folyamatos sorszámozással, az adott sorszámtartományba illeszkedő sorszám kihagyása vagy ismétlése nélkül nyomdai úton, vagy nyomtatvány kiállító programmal kell előállítani.

E nyomtatványok nyomdai úton történő előállításához a sorszámtartományt a Nemzeti Élelmiszer-biztonsági Hivatal (NÉBIH) a nyomtatvány előállítójának az erre a célra rendszeresített *Sorszámtartomány igénylőlapon* benyújtott kérelmére jelöli ki. A kijelölt sorszámtartományt a NÉBIH – a nyomtatvány fajtájának megjelölésével – a kijelöléstől számított nyolc napon belül a honlapján közzéteszi, illetve arról a megadott elektronikus értesítési címen, vagy ennek hiányában a megadott levelezési címen a kérelmezőt tájékoztatja.

A sorszámtartomány az igénylés során megjelölt nyomtatvány fajtára vonatkozik, ezért a nyomtatvány előállító kizárólag az igényelt nyomtatvány fajta előállítására használhatja fel.

A nyomdai úton előállított nyomtatvány értékesítéséről kibocsátott számlán, vagy használatra történő átadás esetén az átadásról szóló jegyzőkönyvben fel kell tüntetni az értékesített, vagy átadott nyomtatvány fajtáját és sorszámtartományát az első és az utolsó sorszám megjelölésével, valamint a nyomtatvány beszerzőjének, használatba vevőjének adószámát, vagy adóazonosító jelét.

Az igénylőlap benyújtására jogosultak köre: minden belföldön nyilvántartásba vett, adószámmal rendelkező magyarországi adóalany.

Nyomtatványként nyomdai úton előállított műveleti lap és/vagy szállítójegy előállításához szükséges sorszámtartomány igénylésére a *Sorszámtartomány igénylőlap* került kialakításra, mely postai úton, vagy személyesen nyújtható be egy példányban a NÉBIH Erdészeti Igazgatóság, 1023 Budapest, Frankel Leo 42-44. címre.

**A *Sorszámtartomány igénylő lap* kitöltési útmutatója:**

Az **A) részhez** tartozó rovatokat a NÉBIH tölti ki.

A **B) részhez** a kérelmező azonosítására szolgáló rovatok kitöltésénél fel kell tüntetni a sorszámtartományt igénylő adatait (adószám, neve, székhelycím, levelezési cím, elektronikus értesítési cím, ügyintéző neve és telefonszáma).

Amennyiben a levelezési cím meghatározása a postafiók megjelölésével történik, akkor a közterület jellege rovatba postafiókot kell írni, a postafiók számát pedig a házszám rovatban kell feltüntetni.

Ügyintézőként annak a személynek a nevét kérjük feltüntetni, aki az igénylő lapot kitöltötte és, aki annak esetleges javításába bevonható. Az ügyintéző nevének kitöltése esetén kérjük telefonszámának megadását is.

A **C) részben** kell szerepeltetni a megfelelő nyomtatvány fajtánál az igényelt sorszámmennyiséget kétféle bontásban számmal feltüntetve, és legalább egy fajtát kötelező megjelölni.

Felhívjuk a figyelmet, hogy az igényelt sorszámtartomány terjedelmét a darabszám/tömb és a tömb darabszámok szorzata adja ki. Példa: műveleti lapból 25 nyomtatványos tömbökből 100 darab igénylése esetén a kiadott sorszámtartomány megjelölése a legelső igénylő esetében M 1-től 2500-ig terjed. Az igénylő maga határozza meg, hogy hány példányos lesz egy nyomtatvány és ettől függően célszerűen mennyi nyomtatvány kerül egy tömbbe. Jellemzően 25 és 50 darabos tömböket állítanak elő, aszerint, hogy azok 3-4-5 példányosak nyomtatványonként. A sorszámtartomány alatt a nyomtatvány eredeti példányainak azonosításához használt, egymást követő, kihagyás és ismétlés nélküli sorszámok összességét kell érteni. Kérjük, ügyeljen a sorszámtartomány igénylésnél, hogy a megfelelő (műveleti lap, szállítójegy) nyomtatvány fajtánál tüntesse fel az igényelni kíván sorszámmennyiséget a megadott kétféle bontásban.

Az **D) részben** kell megadni a Sorszámtartomány igénylő lap kitöltésének helyét és dátumát, valamint az ügyfél cégszerű aláírásának kell szerepelnie.

Lehetőség van arra is, hogy az igénylőlapot az ügyfél helyett a közigazgatási hatósági eljárás és szolgáltatás általános szabályairól szóló 2004. évi CXL. törvényben (továbbiakban: Ket.) meghatározott képviselője, meghatalmazottja írja alá, amennyiben a törvény nem írja elő az ügyfél személyes eljárását. A képviselettel kapcsolatos részletes szabályokat a Ket. 40-40/A. §-ai tartalmazzák.

Jogi személyt vagy egyéb szervezetet a rá vonatkozó szabályok szerint képviseleti joggal rendelkező személy (jogi személy esetén a Ptk. szerinti törvényes képviselő, szervezeti képviselő, egyéb szervezet esetén a szervezetre vonatkozó jogszabály alapján eljáró képviselő) képviselheti. A jogi személy ügyeiben a jogi személy (és nem annak valamely szervezeti egysége) képviseletére jogosult vezető tisztségviselő (mint szervezeti képviselő) is eljárhat. Az általános képviseleti joggal nem rendelkező vezető tisztségviselő képviseleti jogosultságát meghatalmazással igazolhatja.

Az **E) részhez** tartozó rovatokat a NÉBIH tölti ki.

**NÉBIH**

**Erdészeti Igazgatóság**